b'\n_START_ARTICLE_\nCorioliskraft\n_START_SECTION_\nMeteorologi/oceanografi\n_START_PARAGRAPH_\nCorioliskraften er \xc3\xa5rsag til corioliseffekten, der f\xc3\xa5r vinde og havstr\xc3\xb8mme til i grove tr\xc3\xa6k at rotere mod uret omkring lavtryk og med uret omkring h\xc3\xb8jtryk p\xc3\xa5 den nordlige halvkugle. P\xc3\xa5 den sydlige halvkugle er det lige omvendt, men hvis man forestiller sig, at man stod p\xc3\xa5 Nordpolen og kunne kigge p\xc3\xa5 den sydlige halvkugle gennem Jorden, opf\xc3\xb8rer h\xc3\xb8jtryk og lavtryk sig p\xc3\xa5 samme m\xc3\xa5de p\xc3\xa5 begge halvkugler. I dette tilf\xc3\xa6lde er Jorden det roterende koordinatsystem. Set fra nordpolen drejer Jorden mod uret og det f\xc3\xa5r vinde og havstr\xc3\xb8mme til at skyde mod h\xc3\xb8jre p\xc3\xa5 vej mod et lavtryk og derfor n\xc3\xa6rme sig lavtrykket i en spiral mod uret.\n_START_SECTION_\nAstronomi\n_START_PARAGRAPH_\nDet samme f\xc3\xa6nomen opleves ved asteroider eller andre sm\xc3\xa5legemer, der bev\xc3\xa6ger sig om solen i n\xc3\xa6rheden af en planets bane. Her er planetens bane om solen mod uret det roterende koordinatsystem. I tilf\xc3\xa6lde, hvor asteroiden bev\xc3\xa6ger sig mod planeten p\xc3\xa5 grund af planetens tyngdekraft, vil corioliskraften f\xc3\xa5 den til at skyde til h\xc3\xb8jre for planeten, s\xc3\xa5 den vil bev\xc3\xa6ge sig i forhold til planetens Lagrange-punkter.'